Johnny Weissmuller

Johnny Weissmuller (syntyjään Johann, virallisesti unkarilais-saksalaisittain János Weißmüller, 2. kesäkuuta 1904 Freidorf (nykyinen  Romania), Itävalta-Unkari – 20. tammikuuta 1984 Acapulco, Meksiko) oli yhdysvaltalainen näyttelijä, uimari ja moninkertainen olympiavoittaja, joka on kuuluisin Tarzan-elokuvien päähenkilöä esittäneistä näyttelijöistä.

Lapsuus 
Weissmuller syntyi Tonavan svaabilaisille (Donauschwaben) vanhemmille, saksaa äidinkielenään puhuville Petrus Weißmüllerille ja Erzsebet Kerschille Freidorfissa, Itävalta-Unkarissa. Freidorf on nykyään osa romanialaista Timișoaran kaupunkia.

Kun Weissmuller oli seitsemän kuukauden ikäinen, perhe matkasi tammikuussa 1905 SS Rotterdam -aluksella Rotterdamista Yhdysvaltoihin. Heidän nimensä kirjattiin englanniksi Peter, Elizabeth ja Johann Weissmuller. Perheeseen syntyi vielä vuonna 1905 lapsi Peter Weissmuller, Jr.

Jo lapsena Johnny ja hänen pikkuveljensä olivat innokkaita uimareita. Johnny valittiin kaksitoistavuotiaana YMCA:n uimajoukkueeseen.

Uimarina 

Weissmullerin ensimmäinen amatöörikilpailu oli vuonna 1921, ja hän voitti AAU:n mestaruuden 50 jaardin vapaauinnissa. Weissmuller kertoi syntyneensä Windberissä ja antoi syntymäajakseen nuoremman veljensä Peterin syntymäajan. Näin varmistui, että saattoi uida Yhdysvaltojen olympiauintijoukkueessa, ja se oli ratkaisevaa Yhdysvaltojen passin hankkimiseksi. Peter-veli väitti olevansa isoveljensä Johnny.

Heinäkuussa 1922 Weissmuller rikkoi Duke Kahanamokun 100 metrin vapaauinnin maailmanennätyksen uimalla ajan 58,6. Vuonna 1924 Pariisissa hän sai saman matkan olympiakultaa voittaen kaksien edellisten kisojen olympiavoittajan Kahanamokun. Weissmuller ui kultaa myös 400 metrin vapaauinnissa ja 4 × 200 metrin vapaauintiviestissä. Hän oli myös Yhdysvaltojen vesipallojoukkueessa voittamassa pronssia.

Neljä vuotta myöhemmin 1928 kesäolympialaisissa Weissmuller voitti kultaa 100 metrin vapaauinnissa ja 4 × 200 metrin vapaauintiviestissä.

Urallaan Johnny Weissmuller ui kymmeniä maailmanennätyksiä (lähteistä riippuen joko 28 tai 67, voitti 52 kansallista mestaruutta eikä hävinnyt amatööriurallaan yhtään kilpailua.

Näyttelijänä 
Weissmuller aloitti 1929 mallin- ja näyttelijänuransa. Ensimmäinen elokuvarooli oli sivurooli elokuvassa Glorifying the American Girl. Ura alkoi toden teolla, kun hän solmi seitsemän vuoden sopimuksen Metro-Goldwyn-Mayerin kanssa ja debytoi Tarzanina vuonna 1932 elokuvassa Tarzan – viidakon valtias. Hänestä tuli pian kansainvälinen sensaatio ja elokuvasta jättimenestys. 

MGM:lle Weissmuller teki kaikkiaan kuusi Tarzan-elokuvaa, joissa kaikissa Janea esitti Maureen O'Sullivan ja viimeisessä kolmessa Tarzanin poikaa Johnny Sheffield. Vuonna 1942 Weissmuller siirtyi RKO:lle, jolle hän teki vielä kuusi Tarzan-elokuvaa. Näistä viidessä ensimmäisessä Sheffield oli mukana Poikana. Viimeisessä neljässä elokuvassa Janena oli Brenda Joyce. 

Vaikka Weissmuller ei ollutkaan ensimmäinen elokuva-Tarzan, hän oli ensimmäinen, joka yhdistetään nyttemmin perinteiseen ululoivaan ja jodlaavaan Tarzan-huutoon.

Weissmullerin Tarzan-elokuvat ilmestymisjärjestyksessä:

Tarzan – viidakon valtias (1932)
Tarzan ja valkoinen nainen (1934)
Tarzanin pako (1936)
Tarzanin poika (1939)
Tarzan ja salainen aarre (1941)
Tarzan suurkaupungissa (1942)
Tarzan ja erämaan seikkailut (1943)
Tarzan ja viidakkokansa (1943)
Tarzan ja amatsoonit (1945)
Tarzan ja leopardinainen (1946)
Tarzan ja leijonanmetsästys (1947)
Tarzan ja nainen mereltä (1948)

Tarzan-uransa jälkeen Weissmuller teki Columbia Picturesille vuosina 1948–1954 kolmetoista Viidakko-Jim -elokuvaa. Vuosina 1954–1955 hän esiintyi kolmessa viidakkoelokuvassa esittäen itseään. Vuonna 1955 alkoi televisiosarjan Viidakko-Jim tuottaminen, ja sitä tehtiin kaikkiaan 26 jaksoa.

Muu elämä 

Johnny Weissmuller oli naimisissa kaikkiaan viisi kertaa. Viimeinen vaimo oli Maria Bauman, jonka kanssa Weissmuller oli naimisissa vuodesta 1963 kuolemaansa saakka. Hänellä oli lapsi nimeltä Johnny Weissmuller, Jr..

1950-luvun lopulla hän siirtyi yritysmaailmaan, mutta liiketoimet eivät menestyneet kovin hyvin. Hän jäi eläkkeelle ja muutti Fort Lauderdaleen Floridaan vuonna 1965. Floridassa hän eli vuoden 1973 loppuun ja muutti sitten Las Vegasiin. Vuonna 1976 hän näytteli viimeistä kertaa elokuvassa Won Ton Ton – Superstar ja esiintyi viimeistä kertaa julkisuudessa.

Viimeiset vuodet Weissmuller eli Meksikon Acapulcossa, jossa hän kuoli keuhkorakkulaödeemaan tammikuussa 1984.

Weissmuller vieraili lyhyesti Suomessa keväällä 1972 Tarzan-sarjakuvakirjojen pohjoismaisen kustantajan kutsumana.

Lähteet

Aiheesta muualla 

 
Johnny Weissmuller Elonet-elokuvatietokannassa 

Hollywood Walk of Fame
Yhdysvaltalaiset näyttelijät
Yhdysvaltalaiset olympiavoittajat
Yhdysvaltalaiset uimarit
Vuonna 1904 syntyneet
Vuonna 1984 kuolleet
Seulonnan keskeiset artikkelit